|  |  |  |  |  |
| --- | --- | --- | --- | --- |
| ПРЕДМЕТ : **ГЕОГРАФИЈА** | | | | |
| УЏБЕНИК: **Географија за 7. разред ОШ** | | | ИЗДАВАЧ: **Дата Статус** | |
| НАСТАВНИК**:** | | | | |
| ЧАС БРОЈ**: 42** | | ОДЕЉЕЊЕ**:** | | ДАТУМ**:** |
| Наставна тема: | Африка | | | |
| Наставна јединица: | Друштвене одлике Африке | | | |
| Тип часа: | Утврђивање | | | |
| Циљ часа: | * Утврђивање знања о друштвеним одликама Африке | | | |
| Очекивани исходи: | Ученици ће бити у стању да:   * Утврде своје знања о становништву, насељима и привреди Африке | | | |
| Облик рада: | Фронтални, групни, идивидуални | | | |
| Наставне методе: | Монолошка, дијалошка, демонстративна, писани радови, рад на тексту | | | |
| Наставна средства: | Наставни листићи | | | |
| Међупредметне компетенције | Компетенција за учење, комуникација, компетенција за решавање проблема, рад са подацима и информацијама, дигитална компетенција. | | | |
| **ВРЕМЕНСКА СТРУКТУРА ЧАСА (ТОК ЧАСА)** | | | | |
| **Уводни део (10 минута):**   * Наставник прозива ученика/ученицу да прикажу презентацију о природним богатствима Африке. * Наставник са ђацима анализира презентацију и бележи запажања у педагошку документацију. * Наставник дели ученике у четири групе тако што ученици из шешира извлаче један од четири појма на основу којих се групишу (прилог1).   **Главни део (30 минута):**   * Наставник је цедуље са исписаним текстом залепио на зидове учионица (прилог 2). На сваки зид по једну. Ученици имају задатак да приђу и прочитају цедуље и пронађу на којој цедуљи се налазе одговори на питања њихове групе (прилог 3). * Након завршеног задатка представници групе читају своје одговоре. Наставник прати, коригује и допуњава уколико је потребно. * Ученици се враћају на своје место и имају задатак да напишу који део Африке би волели да посете и због чега. * Наставник прозива ученике који желе да прочитају своје радове. | | | | |

|  |
| --- |
| **Завршни део (5 минута):**   * Наставник похваљује најактивније ученике и бележи оцене у педагошку документацију.   \*Ученици који слабије напредују: Ученици имају задатак да записују одговоре које проналазе остали ученици и да их касније прочитају пред остатком одељења. |
| **ЗАПАЖАЊА О ЧАСУ И САМОЕВАЛУАЦИЈА** |
| Проблеми који су настали и како су решени: |
| Следећи пут ћу променити/другачије урадити: |
| Општа запажања: |

**Прилог 1**

|  |  |
| --- | --- |
| C:\Users\Pedja\Desktop\afr.jpg | C:\Users\Pedja\Desktop\tu.jpg |
| C:\Users\Pedja\Desktop\kopti.jpg | C:\Users\Pedja\Desktop\karan.jpg |

**Прилог 2**

Африка је на другом месту по броју становника у свету са својих 1.3 милијарде становника, што чини 16.6% од укупног светског становништва. Највећи број становника живи у Етиопији, Нигерији и Египту. Густина насељености Африке износи 45 ст/km2. Становништво је неравномерно распоређено. У делти Нила износи и 1600 ст/km2. Наталитет, морталитет и природни прираштај су велики. Велики је удео младих у укупном броју становника. Разлози великог морталитета су лоши хигијенски услови, сиромаштво, недостатак воде и пијаће воде.

Африка је континент изразите емиграције. Разлози томе су тешки услови за живот, политичка нестабилност и несигурност становништва. Емигранти се крећу према северу континента, а затим према јужној и западној Европи. Велики је удео неписмених и низак степен образованости становништва. На простору Африке живе представници две људске расе. У северној Африци живе представници европеидне расе – Арапи, Бербери, Туарези и потомци Европљана.

У осталом делу Африке живе представници негроидне расе. Они се деле на Суданску и Банту групу. Најстарији представници становништва Афике су Бушмани, Хотентоти и Пигмеји.

Најзаступљеније религије у Афици су ислам и хришћанство. Рано хришћанство су сачували Копти, који живе у Египту и Етиопији. У Африци се користи око 2000 језика. У северној Африци се говори арапски. Од домородачких језика највише се користи свахили.

Већи је удео сеоског од градског становништва у укупном броју становника. Стари градови постоје у Средоземљу и у долини Нила. Највеће градске агломерације су Каиро – Гиза, Лагос, Киншаса, Јоханесбург, Картум.

Африка је привредно најслабије развијен континент. Разлог за то је дуг временски период када је континент био под колонијалном влашћу других држава. Колонизатори су користили становништво Африке као јефтину радну снагу. Становништво се претежно бави пољопривредом. У Африци се издајају два типа пољопривреде – традиционална и плантажна. Највише се узгајају: батата, маниока, пиринач, јам и просо. У умереном појасу гаје се кукуруз, пшеница и јечам. Од стоке гаје се: говеда, овце, козе и камиле. На плантажама највише се гаје: какао, кафа, банане, ананас, каучуковац. Какао се највише гаји у Гани, Нигерији и Обали Слоноваче. Танзанија је највећи светски произвођач каранфилића. Африка располаже великим рудним богатством. Бројна су налазишта уранијума, боксита, бакра, злата, дијаманата. Од енергетских извора највише има нафте, угља и природног гаса. Најразвијенија држава је Јужноафричка република.

**Прилог 3**

**Прва група**

* Колико становника има афрички континент?
* Колики проценат светског становништва живи у Африци?
* У којим афричким земљама живи највећи број становника?
* Колико износи густина насељености?
* Колико износи густина насељености у делти Нила?
* Да ли је велики природни прираштај?
* Каква је старосна структура становништва?
* Који су разлози великог морталитета?

*Одговори:*

* *1.3 милијарде;*
* *16.6%;*
* *У Етиопији, Нигерији и Египту;*
* *45 ст/km2;*
* *1600 ст/km2;*
* *Да, природни прираштај је велики;*
* *Велики је удео младног становништа;*
* *Лоши хигијенски услови, сиромаштво, недостатак воде и пијаће воде.*

**Друга група**

* Да ли је у Африци заступљенија емиграција или имиграција?
* Који су разлози велике емиграције?
* Каква је образовна структура становништва?
* Које људске расе су заступљене у Африци?
* Који представници европеидне расе живе у Африци?
* На које групе се дели негроидно становништво Африке?
* Који су најстарији становници Африке?

*Одговори:*

* *Емиграција;*
* *Тешки услови за живот, политичка нестабилност, несигурност становништва;*
* *Велики је удео неписмених и низак степен образованих;*
* *Европеидна и негроидна;*
* *Арапи, Бербери, Туарези и потомци Европљана;*
* *Они се деле на Суданску и Банту групу;*
* *Најстарији представници становништва Афике су Бушмани, Хотентоти и Пигмеји.*

**Трећа група**

* Које религије су најзаступљеније у Африци?
* Ко су Копти и где живе?
* Колико језика се говори у Африци?
* Који језик се говори у северној Африци?
* Који од домородачких језика се највише говори?
* Да ли је већи удео сеоског или градског становништва?
* У ком делу Африке се налазе стари градови?
* Које су највеће градске агломерације?

*Одговори:*

* *Ислам и хришћанство;*
* *Они су сачували старо хришћанство, а живе у Египту и Етиопији;*
* *Око 2000 језика;*
* *Арапски;*
* *Свахили;*
* *Већи је удео сеоског становништва;*
* *У Средоземљу и у долини Нила;*
* *Каиро – Гиза, Лагос, Киншаса, Јоханесбург, Картум.*

**Четврта група**

* Да ли је Африка привредно развијен континент?
* Због чега није?
* Чиме се становништво претежно бави?
* Која два типа пољопривреде се издвајају у Африци?
* Које биљне културе се највише гаје?
* Које биљне културе се највише гаје на плантажама?
* Где се највише гаји какао?
* Која земља је највећи светски произвођач каранфилића?
* Којим рудним богатством располаже Африка?
* Која држава је најразвијенија?

*Одговори:*

* *Не, Африка је привредно најнеразвијенији континент;*
* *Разлог за то је дуг временски период када је континент био под колонијалном влашћу других држава;*
* *Претежно се бави пољопривредом;*
* *Традиционални тип и плантажни;*
* *Највише се узгајају: батата, маниока, пиринач, јам и просо. У умереном појасу гаје се кукуруз, пшеница и јечам;*
* *На плантажама највише се гаје: какао, кафа, банане, ананас, каучуковац;*
* *Какао се највише гаји у Гани, Нигерији и Обали Слоноваче;*
* *Танзанија;*
* *Бројна су налазишта уранијума, боксита, бакра, злата, дијаманата;*
* *Јужноафричка република.*